陈师道
次韵寄答晁无咎
西湖欲雨厨烟满，风叶倒囊云覆碗。
望湖楼上白头人，独倚栏干谁肯伴。
独有诗人记病身，清风千里寄行尘。
豪华信有回天力，惊开桃李闲新春。
往事不回如过雨，醉梦恍然忘恶语。
人生如幻此何尤，未信黄金贵於土。
爱子千篇顷刻成，借将胸腹诧吴人。
吟哦怪有芳鲜气，郤被湖山识姓名。
文章废退知难强，身外虚华本无望。
何曾临水惜芒鞋，郤解逢人拈拄杖。
眼根清净尘不留，登伽过尽不回头。
家在中原归未得，江淮断道无行舟。
两山相逢翻手疾，欲谋一笑宁无日。
郤惭怀朴似周人，只可闻名不须识。